CELEX: 52016PC0354
Language: sk
Date: 2016-06-01
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie Rady 2013/676/EÚ, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli1. 6. 2016
            COM(2016) 354 final
            2016/0163(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie Rady 2013/676/EÚ, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
               
               
                  Listom, ktorý Komisia zaevidovala 9. februára 2016, Rumunsko požiadalo o predĺženie platnosti odchýlky od článku 193 smernice o DPH, aby mohlo uplatňovať mechanizmus prenesenia daňovej povinnosti na produkty z dreva. O žiadosti predloženej Rumunskom Komisia v súlade s článkom 395 ods. 2 smernice o DPH informovala ostatné členské štáty listom z 23. marca 2016. Listom z 29. marca 2016 Komisia oznámila Rumunsku, že má všetky informácie potrebné na posúdenie danej žiadosti.
               
            
            
               •Všeobecný kontext
            
            
               
                  V článku 193 smernice o DPH sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, obvykle povinná platiť daň z pridanej hodnoty (DPH).
               
            
            
               Podľa článku 395 smernice o DPH Rumunsko v roku 2009 požiadalo o odchýlku s cieľom získať povolenie uplatňovať mechanizmus prenesenia daňovej povinnosti, okrem iného na dodávky produktov z dreva. V rámci tohto postupu sa povinnou platiť DPH stáva zdaniteľná osoba, ktorej sa tovar dodáva. Tieto produkty z dreva konkrétnejšie zahŕňajú drevo na pni, guľatinu alebo naštiepané drevo na opracovanie, palivové drevo, výrobky z dreva, ako aj hranoly alebo odrezky a neopracované drevo, opracované alebo polospracované drevo.
            
            
               Táto žiadosť bola schválená vykonávacím rozhodnutím Rady 2010/583/EÚ
                  1
                do 31. decembra 2013 a pokiaľ ide o produkty z dreva, bola jeho platnosť následne vykonávacím rozhodnutím Rady 2013/676/EÚ
                  2
                predĺžená do 31. decembra 2016.
            
            
               Rumunsko teraz opäť žiada o predĺženie platnosti odchýlky týkajúcej sa uplatňovania mechanizmu prenesenia daňovej povinnosti pri dodávkach týchto produktov z dreva.
            
            
               Na základe správy, ktorú poskytlo Rumunsko, predloženej spolu so žiadosťou o predĺženie platnosti opatrenia, určenie príjemcu za osobu povinnú zaplatiť DPH pri dodávkach uvedených produktov z dreva umožňovalo predchádzať daňovým únikom a vyhýbaniu sa daňovým povinnostiam v tomto odvetví, ktoré sa vyznačuje veľkým počtom malých ďalších predajcov a sprostredkovateľov, ktorí sú preukázateľne ťažko kontrolovateľní. Predĺženie platnosti na ďalšie obmedzené obdobie sa preto javí opodstatnené, keďže sa zdá, že toto opatrenie zatiaľ nemalo nepriaznivý vplyv na podvody na maloobchodnej úrovni, v iných odvetviach alebo v iných členských štátoch.
            
            
               Akékoľvek nové predĺženie platnosti by však malo byť časovo obmedzené, aby sa dalo posúdiť, či sú podmienky, na ktorých je založené, naďalej platné. Preto sa navrhuje, aby bol požadovaný postup povolený do 31. decembra 2019 a aby Rumunsko znovu predložilo správu zahŕňajúcu preskúmanie efektívnosti daného opatrenia a vyhodnotenie rizika podvodov v drevárskom odvetví v prípade, že by plánovalo novú žiadosť o predĺženie platnosti na obdobie po uvedenom konečnom dátume.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               Tento návrh patrí do výlučnej právomoci Únie vzhľadom na ustanovenie smernice o DPH, na ktorom sa zakladá. Zásada subsidiarity sa preto neuplatňuje.
            
            
               •Proporcionalita
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu, a to predchádzať určitým druhom daňových únikov alebo vyhýbaniu sa daňovým povinnostiam v konkrétnom odvetví.
            
         
         
            
               •Výber nástroja
            
            
               Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti, ktorú predložilo Rumunsko, a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom tohto návrhu rozhodnutia je predchádzať určitým druhom daňových únikov alebo vyhýbaniu sa daňovým povinnostiam v drevárskom odvetví, a má preto potenciálny pozitívny vplyv, keďže bude naďalej brániť tomu, aby sa v tomto drevárskom odvetví uplatňovali predošlé schémy podvodov. Ak by sa platnosť opatrenia nepredĺžila, nevyhnutne by to podľa Rumunska viedlo k opätovnému využívaniu týchto schém.
            
            
               Vzhľadom na úzky rozsah pôsobnosti danej odchýlky a na jej dočasné uplatňovanie budú účinky v každom prípade obmedzené.
            
            
               4.VPLYV NA ROZPOČET
            
            
               Návrh nemá žiadny negatívny vplyv na rozpočet EÚ.
            
            
               5.INÉ PRVKY
            
            
               Návrh zahŕňa doložku o ukončení platnosti – automaticky určenú lehotu stanovenú na 31. decembra 2019.
            
            
               2016/0163 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie Rady 2013/676/EÚ, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
         
         
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  3
               , a najmä na jej článok 395,
            
            
               so zreteľom na návrh Európskej komisie,
            
            
               keďže:
            
            
               (1)V článku 193 smernice 2006/112/ES sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom daň z pridanej hodnoty (DPH).
            
            
               (2)Vykonávacím rozhodnutím Rady 2010/583/EÚ
                  4
                a následne vykonávacím rozhodnutím Rady 2013/676/EÚ
                  5
                sa Rumunsku povolilo uplatňovať odchyľujúce sa opatrenie, ktorého cieľom je určiť za osobu povinnú platiť DPH v prípade dodávok produktov z dreva zdaniteľnými osobami príjemcu takýchto dodávok.
            
            
               (3)Listom, ktorý Komisia zaevidovala 9. februára 2016, Rumunsko požiadalo o povolenie naďalej uplatňovať dané opatrenie aj po 31. decembri 2016.
            
            
               (4)Komisia o žiadosti predloženej Rumunskom informovala ostatné členské štáty listom zo 23. marca 2016. Listom z 29. marca 2016 Komisia oznámila Rumunsku, že má všetky informácie potrebné na posúdenie danej žiadosti.
            
            
               (5)Pred udelením povolenia uplatňovať prenesenie daňovej povinnosti pri dodávkach produktov z dreva sa v Rumunsku vyskytovali problémy na trhu s drevom v dôsledku povahy tohto trhu a podnikov, ktoré sa na ňom podieľajú. Podľa správy, ktorú Rumunsko predložilo spolu so žiadosťou o predĺženie platnosti opatrenia, určenie príjemcu za osobu povinnú platiť DPH umožňovalo predchádzať daňovým únikom a vyhýbaniu sa daňovým povinnostiam v tomto odvetví a zostáva preto opodstatnené.
            
            
               (6)Opatrenie je úmerné sledovanému cieľu, pretože sa nemá uplatňovať všeobecne, ale len na veľmi špecifické operácie v odvetví, ktoré sa vyznačuje značnými problémami súvisiacimi s daňovými únikmi, resp. vyhýbaním sa daňovým povinnostiam.
            
            
               (7)Opatrenie by podľa názoru Komisie nemalo nepriaznivo ovplyvniť predchádzanie podvodom na maloobchodnej úrovni, v iných odvetviach alebo iných členských štátoch.
            
            
               (8)Platnosť povolenia by mala byť časovo obmedzená do 31. decembra 2019.
            
            
               (9)Keď Rumunsko usúdi, že je potrebné ďalšie predĺženie platnosti na obdobie po roku 2019, malo by Komisii najneskôr 1. apríla 2019 predložiť novú správu spolu so žiadosťou o predĺženie platnosti.
            
            
               (10)Odchyľujúce sa opatrenie nemá žiadny nepriaznivý vplyv na vlastné zdroje Únie plynúce z DPH.
            
            
               (11)Vykonávacie rozhodnutie 2013/676/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
                Vykonávacie rozhodnutie 2013/676/EÚ sa mení takto:
            
            
               a) v článku 1 sa dátum „31. decembra 2016“ nahrádza dátumom „31. decembra 2019“;
            
            
               b) v článku 3 sa dátum „1. apríla 2016“ nahrádza dátumom „1. apríla 2019“.
            
            
               Článok 2
            
         
         
            
               Toto rozhodnutie je určené Rumunsku.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Vykonávacie rozhodnutie Rady 2010/583/EÚ z 27. septembra 2010, ktorým sa Rumunsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 27).
               
               
                  
                     (2)
                  Vykonávacie rozhodnutie Rady 2013/676/EÚ z 15. novembra 2013, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 31).
               
               
                  
                     (3)
                  Ú. v. EÚ L 347, 11.12.2006, s. 1.
               
               
                  
                     (4)
                  Vykonávacie rozhodnutie Rady 2010/583/EÚ z 27. septembra 2010, ktorým sa Rumunsku povoľuje zaviesť osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 256, 30.9.2010, s. 27).
               
               
                  
                     (5)
                  Vykonávacie rozhodnutie Rady 2013/676/EÚ z 15. novembra 2013, ktorým sa Rumunsku povoľuje naďalej uplatňovať osobitné opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 316, 27.11.2013, s. 31).